આ અંગે સૂત્રો પાસેથી પ્રાપ્ત માહિતી પર વિશ્વાસ કરીએ તો નરેન્દ્ર મોદી 2014માં યોજાનારી લોકસભા ચૂંટણી 2014 માટે ઉત્તર પ્રદેશ અને ગુજરાતમાંથી એમ બંને રાજ્યોની લોકસભા બેઠકો પરથી ચૂંટણી લડી શકે છે. પાર્ટીના સૂત્રોના જણાવ્યા અનુસાર રાષ્ટ્રીય સ્વયંસેવક સંઘ ઇચ્છે છે કે નરેન્દ્ર મોદી ઉત્તર પ્રદેશથી લોકસભા ચૂંટણી લડે. આરએસએસ એટલે કે સંઘનું કેન્દ્રીય નેતૃત્વ પણ ઇચ્છે છે કે પાર્ટી લોકસભા ચૂંટણી માટે ઉત્તર પ્રદેશ જેવા રાજ્યને ધ્યાનમાં રાખે જે કોઇ પણ આગામી સરકારની રચના માટે મહત્વનું સાબિત થઇ શકે એમ છે.